റോഡിന്റെ ശോചനീയാവസ്ഥ: കാടുകുറ്റിയില് യു.ഡി.എഫ് പ്രതിഷേധം ചാലക്കുടി: ആറങ്ങാലി രസ്ന ക്ലബ്ബ് റോഡിന്റെ ശോചനീയാവസ്ഥ പരിഹരിക്കാത്ത ഭരണസമിതിയുടെ അനാസ്ഥയില് പ്രതിഷേധിച്ച് കാടുകുറ്റി പഞ്ചായത്ത് കമ്മിറ്റി യോഗത്തില് നിന്ന് യു.ഡി.എഫ് അംഗങ്ങള് ഇറങ്ങിപ്പോയി. ജല്ജീവന് മിഷന് കുടിവെള്ള പദ്ധതിയ്ക്ക് പൈപ്പ് ലൈന് ഇടുന്നതിന് പൊളിച്ച റോഡ് ഇതുവരേയും പൂര്വസ്ഥിതിയിലാക്കിയില്ലെന്നും തകര്ന്ന റോഡിലൂടെ സഞ്ചാരം അസാദ്ധ്യമായെന്നും പ്രതിപക്ഷ ലീഡര് മോളി തോമസ് ചൂണ്ടിക്കാട്ടി. റോഡിന്റെ നവീകരണത്തിന് വാട്ടര് അതോറിറ്റി പഞ്ചായത്തിന് ഫണ്ട് നല്കി. മുന് എം.എല്.എ പ്രളയ ദുരിതാശ്വാസ ഫണ്ടില് നിന്നും 10 ലക്ഷം രൂപയും അനുവദിച്ചു. കൊരട്ടി പ്രതിനിധി ലീലാ സുബ്രഹ്മണ്യന് മുഖേന ജില്ലാ പഞ്ചായത്തും പ്രസ്തുത റോഡിന് പത്തു ലക്ഷം രൂപ വകയിരുത്തി. എന്നിട്ടും അനങ്ങാപ്പാറ നയം തുടരുന്ന ഭരണസമിതിയുടെ നിലപാട് ജനങ്ങളോടുള്ള വെല്ലുവിളിയാണ്മോളി തോമസ് പറഞ്ഞു. ഇറങ്ങിപ്പോക്കിന് ശേഷം പഞ്ചായത്ത് ഓഫീസിന് മുന്നില് യു.ഡി.എഫ് അംഗങ്ങള് പ്രതിഷേധ യോഗവും നടത്തി. കാടുകുറ്റി പഞ്ചായത്ത് ഓഫീസിന് മുന്നില് യു.ഡി.എഫ് അംഗങ്ങള് നടത്തിയ പ്രതിഷേധം.